Κουρτ Σούσνιγκ

Ο Κουρτ φον Σούσνιγκ (Kurt Alois Josef Johann Schuschnigg, 14 Δεκεμβρίου 1897 - 18 Νοεμβρίου 1977) ήταν Αυστριακός νομικός, πολιτικός και καγκελάριος. Το πλήρες όνομά του ήταν Kurt Alois Josef Johann von Edler Schuschnigg.

Γεννήθηκε στη Ρίβα ντελ Γκάρντα της Αυστροουγγαρίας. Σπούδασε νομικά και ξεκίνησε να δικηγορεί στο Ίνσμπρουκ. Έχοντας φιλομοναρχικά αισθήματα αναμίχθηκε στην πολιτική και έγινε μέλος του Χριστιανο-Σοσιαλιστικού κόμματος και λίγο αργότερα, το 1927, εξελέγη μέλος της ομοσπονδιακής Εθνικής Συνέλευσης του κόμματος. Στην κυβέρνηση του Ένγκελμπερτ Ντόλφους (1932-1934) διορίστηκε αρχικά υπουργός Δικαιοσύνης (1932) στη συνέχεια Παιδείας (1933) και μετά τη δολοφονία του Ε. Ντόλφους (1934) ονομάστηκε ομοσπονδιακός καγκελάριος.

Ο Σούσνιγκ προκειμένου να απαλλάξει την κυβέρνησή του από τις απειλές της εθνικής παραστρατιωτικής αμυντικής οργάνωσης Χάιμβερ, απομάκρυνε τον Μάιο του 1936 τον αντικαγκελάριό του και πρίγκιπα, Ερνστ Ρύντιγκερ, που φέρονταν να την καθοδηγούσε, και τον Οκτώβριο του ίδιου έτους διέλυσε την οργάνωση. Οι υποχωρήσεις και οι παραχωρήσεις όμως του Σούσνιγκ προς τον Χίτλερ, που επακολούθησαν, ανέτρεψαν κάθε προηγούμενη επιτυχία του.

Μετά από μια ταπεινωτική συνθηκολόγηση που συνομολόγησε με τον Χίτλερ στο Μπερχτεσγκάντεν στις 12 Φεβρουαρίου του 1938 και μετά από μια γενική αμνηστία που χορήγησε σε όλους τους ναζί, συμπεριλαμβανομένων και όσων είχαν καταδικαστεί για τη δολοφονία του Ε. Ντόλφους, ορίζοντας παράλληλα στις 16 Φεβρουαρίου υπουργό Εσωτερικών και Ασφαλείας τον ναζιστή Άρτουρ Ζάις-Ίνκβαρτ, με απεριόριστες αρμοδιότητες ελέγχου, ο Κ. φ. Σούσνιγκ αποφάσισε να καταφύγει σε δημοψήφισμα προκειμένου να αποκαταστήσει την εθνική κυριαρχία της χώρας του, κάνοντας σχετική δημόσια δήλωση στις 9 Μαρτίου, προσδιορίζοντας τη διεξαγωγή του δημοψηφίσματος για τις 12 Μαρτίου και ζητώντας από τον λαό να ψηφίσει είτε υπέρ είτε κατά μιας "ελεύθερης και γερμανικής, ανεξάρτητης και κοινωνικής, χριστιανικής και ενωμένης Αυστρίας, για την ειρήνη, την εργασία και την ισότητα όλων όσων ομολογούσαν ότι πίστευαν στο λαό μας και στην πατρίδα" . 
Το σχέδιο όμως αυτό ανατράπηκε μετά την εισβολή της Γερμανίας στην Αυστρία (και την επίδοση τελεσιγράφου το πρωί της 11ης Μαρτίου, οπότε ο Κ. φ. Σούσνιγκ αναγκάστηκε να παραδοθεί, δίνοντας εντολές στους Αυστριακούς στρατιωτικούς διοικητές να μην αντιταχθούν, παρότι εκείνοι είχαν κινητοποιηθεί. Ακολούθησε η επτάχρονη κατάληψη της Αυστρίας (Άνσλους), η σύλληψή του και η επτάχρονη φυλάκισή του από τους Ναζί σε στρατόπεδα συγκέντρωσης από όπου απελευθερώθηκε με τη λήξη του Β΄ Παγκοσμίου Πολέμου, τον Μάιο του 1945, από τον αμερικανικό στρατό.

Στη συνέχεια μετέβη στις ΗΠΑ όπου έζησε και δίδαξε την περίοδο 1948-1967 και, επιστρέφοντας στην Αυστρία, συνέγραψε βιβλίο με τον τίτλο "Στον Αγώνα κατά του Χίτλερ" (Im Kampf gegen Hitler), το οποίο εξέδωσε το 1969. Πέθανε στο Μούτερς, κοντά στο Ίνσμπρουκ, το 1977.

Συγγραφικό έργο 
 "Αυστρία μου" (1937)
 "Αυστριακό Ρέκβιεμ" (1946)
 "Διεθνές Δίκαιο" (1959)
 "Στον Αγώνα κατά του Χίτλερ" (1969)

Παραπομπές

Πηγές 
 "Εγκυκλοπαίδεια Πάπυρος Larousse Britannica" τομ. 55ος, σελ. 33
 "Ιστορία του 20ού αιώνος" Εκδ. Πάρνελ - Χρυσός Τύπος, Αθήναι 1975, τόμ. 4ος, σελ. 1639.

Εξωτερικοί σύνδεσμοι 
 

Αυστριακοί νομικοί
Αυστριακοί πολιτικοί
Αυστριακοί συγγραφείς
Αυστριακοί καγκελάριοι